АҞӘА, нанҳәа 21 – Sputnik. Аԥсны ахада Аслан Бжьаниа дидикылеит Урыстәыла аекономикатә ҿиара аминистр актәи ихаҭыԥуаҩ Михаил Бабич аԥшьаша, нанҳәа 20 рзы.
Аиԥылара аартуа, Бжьаниа агәыӷра ааирԥшит Михаил Бабич иаара уаанӡа изныкымкәа алацәажәара заухьаз азҵаарақәа аимпульс ҿыц рынаҭап ҳәа.
"Ҳара иаарту ацәажәара ҳазыхиоуп, сгәыӷуеит ҳаиԥылара иалҵшәаны зҵаарақәак аимпульс ҿыц роуеит ҳәа. Ҳҿаԥхьа иқәҳаргылаз ахықәкы шынаӡо агәра ганы сыҟоуп, иҵегь изныкымкәа уи азы аиқәшәареи аицәажәарақәеи аҭаххаргьы", - иҳәеит Аслан Бжьаниа.
Урыстәыла аекономикатә ҿиара аминистр актәи ихаҭыԥуаҩ атәыла ахада иҭабуп ҳәа иеиҳәеит ари аиԥылара ахьалыршахаз азы.
"Рацәак ҵуам Москва ҳаиқәшәеижьҭеи, ҳколлегацәеи ҳареи иааиԥмырҟьаӡакәа ҳаимадоуп, уа ҳазлацәажәоз азҵаарақәа зегьы аӡбара иазыхиоуп – Аинвестициатә программагьы, апроекттә-сметатә документациа афинанс азоужьрагьы. Иахьа ҳара ҳарҭааны иаҳбеит Аинвестпрограмма иалоу аобектқәа ԥыҭк, еиуеиԥшым агәалаҟара ҳауит. Ҳахәаԥшит афонҿыцтәи ашколгьы – даара иаҳгәаԥхеит", - иҳәеит Михаил Бабич.
Убри аан иара иазгәеиҭеит ишыҟоу макьана иҵегь еиқәыршәатәу аобиектқәагьы – ашколқәеи ахәыҷбаҳчақәеи.
"Ҳколлегацәеи ҳареи ҳаицәажәеит арҭ аобиектқәа ирзоужьу аԥара иацҵазарц, ирыгу амаҭәахәқәа раахәаразы, анаҩс цәыббра акы инаркны ашколқәеи ахәыҷбаҳчақәеи аусура иалагарц. Убас егьырҭ шәареи ҳареи ҳзы хра злоу азҵаарақәагьы еснагь ҳрызҿлымҳауп", - иҳәеит иара.
Михаил Бабич иазгәеиҭеит аԥеиԥш ду шамоу Аԥсны атуризм аҿиара иазку апотенциалтә программа, Аслан Бжьаниа усуратә ныҟәарала Москва даныҟаз излацәажәоз.
Аԥсны ахада иазгәеиҭеит Михаил Бабич иаара аламҭалазы Аинвестпрограмма анагӡара азҵаара иазкыз аилатәара шымҩаԥгаз. Ахада иҳәеит Аԥсназы ари азҵаара аҵак ду шамоу, избан акәзар ари аус ииашаҵәҟьаны ҳтәыла ацхыраара ду анаҭоит.
Иара убас шәаԥхьар ҟалоит:
- Ахәышәтәырҭақәа, амҩақәа, аӡымҩангагақәа: Аинвестпрограмма ԥхьаҟатәи аобиектқәа